অস্ট্রেলিয়ার বিরুদ্ধে সদ্য সমাপ্ত টেস্ট সিরিজে ক্যাপ্টেন বিরাট কোহলির মেজাজ হারানোর মূল্য চুকিয়েছেন ব্যাটসম্যান বিরাট কোহলি। এরকমই মনে করছেন সৌরভ গঙ্গোপাধ্যায়।
আইসিসি’র ওয়েবসাইটে বিশেষ কলামে সৌরভ লিখেছেন, ‘‘অস্ট্রেলিয়াকে হারানোর চিন্তাটা বিরাটের মনে এমন সর্বগ্রাসী হয়ে উঠেছিল যে, সেই আবেগে ও পুরোপুরি ভেসে গিয়েছিল। আর সেটাই প্রভাব ফেলেছে ওর ব্যাটিংয়ে।’’ সৌরভ মনে করেন, এই অভিজ্ঞতা থেকে কোহলিকে শিক্ষা নিতে হবে। লিখেছেন, ‘‘বিরাট অসামান্য প্রতিভাবান ব্যাটসম্যান। আশা করব এ বার মাথাটাও ঠান্ডা রাখতে শিখবে আর তাড়াতাড়ি রানে ফিরবে।’’
অস্ট্রেলিয়া সিরিজের আগে ১৩ ম্যাচে কোহলি করেছিলেন ১৪৫৭ রান। অথচ অস্ট্রেলিয়ার বিরুদ্ধে পাঁচটি ইনিংসে তাঁর অবদান ০, ১৩, ১২, ১৫ এবং ৬। যা নিয়ে সৌরভের ব্যাখ্যা, ‘‘আমার কাছে দু’জন বিরাট রয়েছে। একজন বিশ্বের অন্যতম সেরা ব্যাটসম্যান। যার ফিটনেস আর বড় রানের খিদে একেবারে অন্য স্তরের। আর একজন ক্যাপ্টেন বিরাট। অসম্ভব আবেগপ্রবণ নেতা, যে প্রত্যেকদিন জিততে চায়। কিন্তু প্রত্যেকদিন তো জেতা সম্ভব নয়।’’
সৌরভের সহানুভূতি প্রকাশের দিনে কোহলি পাশে পেলেন শেন ওয়ার্নের মতো কিংবদন্তিকেও। অস্ট্রেলীয়দের সঙ্গে আর বন্ধুত্ব রাখবেন না বলে বিরাটের মন্তব্য নিয়ে তোলপাড়ের মধ্যেই ওয়ার্ন বলেছেন, ‘‘বিরাট কথাগুলো অসম্ভব অবেগতাড়িত একটা মুহূর্তে বলে ফেলেছে। এরকম উত্তেজনার সিরিজে সেটা হতেই পারে। আমার বিশ্বাস নিজের মন্তব্য ও পুনর্বিবেচনা করবে। না করলে হতাশ হব।’’
এক অস্ট্রেলীয় ওয়েবসাইটকে ওয়ার্ন বলেছেন, ‘‘বিরাট দারুণ ছেলে। ও যে আবেগ দিয়ে খেলে সেটাও পছন্দ করি।’’ সঙ্গে যোগ করেছেন, ‘‘নিজের কেরিয়ারে আমিও অনেক সময় সীমারেখা লঙ্ঘন করেছি। পরে যা নিয়ে হেসেছি। আমি নিশ্চিত বিরাটও এখন ভাবছে, অস্ট্রেলীয়রা সবাই খারাপ নয়। কয়েকজন ভাল রয়েছে আর তারা আমার বন্ধু।’’ 
অন্যদিকে, আরও এক অস্ট্রেলীয় প্রাক্তন, ব্র্যাড হ্যাডিন টিপ্পনি করেছেন, কিছুদিন ক্রিকেটের বাইরে থেকে মাথা ঠান্ডা করুন বিরাট। হ্যাডিন বলেছেন, ‘‘কাঁধের চোটে বিরাট সম্ভবত আইপিএলের শুরুতে নেই। এক দিক থেকে ভালই। অস্ট্রেলিয়ার বিরুদ্ধে সিরিজ জিতলেও শেষটা যে রকম তিক্ততায় হল, তাতে আমার মনে হয় রিবাটের নিজের সঙ্গে কিছুটা সময় কাটানো জরুরি।’’ হ্যাডিনের কথায়, ‘‘আগামী দিনে ব্যাটিং আর ক্যাপ্টেন্সি কী ভাবে করতে চায়, সেটা নিয়ে ভাবার সময় পেয়ে যাবে বিরাট।’’
বিতর্কের রেশ চলছেই!